Source: https://podpora.financnasprava.sk/581956-Post%C3%BApenie-poh%C4%BEad%C3%A1vok-nadobudnut%C3%BDch-v-obstar%C3%A1vacej-cene--
Timestamp: 2019-10-14 16:08:45+00:00

Document:
Postúpenie pohľadávok nadobudnutých v obstarávacej cene
Úvod > Daň z príjmov > Daň z príjmov právnickej osoby > Pohľadávky > Postúpenie > Postúpenie pohľadávok nadobudnutých v obstarávacej cene
Pri postúpení pohľadávky v obstarávacej cene ďalšiemu postupníkovi sa u daňovníka účtujúceho v sústave podvojného účtovníctva môže do daňových výdavkov uplatniť obstarávacia cena pohľadávky len do výšky príjmu z postúpenia.
Výnimku tvorí pohľadávka v obstarávacej cene voči dlžníkovi v konkurze alebo reštrukturalizácii a od 1.1.2018 aj voči dlžníkom, ktorým bol súdom určený splátkový kalendár, pri postúpení ktorej sa za daňový výdavok považuje obstarávacia cena pohľadávky len do výšky tvorby OP uznanej za daňový výdavok podľa § 20 ods. 10 až 12 zákona o dani z príjmov.
Od 1.1.2015 je daňovým výdavkom tvorba OP k pohľadávke voči dlžníkovi v konkurze a reštrukturalizácii prihlásená v lehote podľa osobitného predpisu u daňovníkov účtujúcich v sústave podvojného účtovníctva najviac do výšky uhradenej obstarávacej ceny pohľadávok a od 1.1.2018 aj voči dlžníkom, ktorým bol súdom určený splátkový kalendár do výšky uhradenej obstarávacej ceny pohľadávky.
Otázka č. 1- Predaj pohľadávky nadobudnutej v obstarávacej cene ďalšiemu postupníkovi, ak je dlžník v konkurze od 1.1.2015
Obchodná spoločnosť kúpila v r. 2015 pohľadávku za tovar v obstarávacej cene 6 000 €, ktorú uhradila pôvodnému veriteľovi v plnej výške. V novembri 2016 bol na dlžníka vyhlásený konkurz, spoločnosť pohľadávku prihlásila v lehote podľa zákona o konkurze a reštrukturalizácii a k 31.12.2016 vytvorila k pohľadávke OP v plnej výške 6 000 €. V roku 2019 pohľadávku predala za 4000 €, bude celá obstarávacia cena pohľadávky pri jej predaji daňovo uznaná?
Pretože pohľadávka nadobudnutá postúpením bola pôvodnému veriteľovi uhradená ešte v r . 2015 v plnej výške, pri jej predaji v r. 2019 bude daňovým výdavkom celá obstarávacia cena pohľadávky vo výške 6 000, nakoľko vytvorená OP k pohľadávke je daňovo uznaná aj v znení ustanovenia § 20 ods.10 zákona o dani z príjmov účinného od 1.1.2015.
Otázka č. 2 – Predaj pohľadávky nadobudnutej v obstarávacej cene ďalšiemu postupníkovi
Spoločnosť nadobudla v r. 2014 pohľadávku kúpou od inej spoločnosti v sume 5 000 €. Spoločnosť pohľadávku v r. 2019 predala za 2 800 €. Aký výdavok si môže uplatniť do nákladov pri predaji tejto pohľadávky, keďže z predaja pohľadávky bola dosiahnutá strata?
Daňovým výdavkom pri predaji pohľadávky (dlžník nebol v konkurze ani v reštrukturalizácii) je hodnota pohľadávky len do výšky príjmu z ďalšieho postúpenia bez ohľadu na skutočnosť, či pohľadávka bola alebo nebola pôvodnému veriteľovi uhradená. Rozdiel medzi obstarávacou cenou pohľadávky a príjmom z predaja (5 000-2 800=2 200 €) je nedaňovým výdavkom, položkou zvyšujúcou výsledok hospodárenia na riadku 130 tlačiva DP právnických osôb.
Otázka č. 3 - Predaj pohľadávky nadobudnutej v OC charakteru pôžičky
Spoločnosť kúpila v roku 2015 pohľadávku charakteru istiny z pôžičky (na dlžníka bol vyhlásený konkurz) za 20 000 €. Pri predaji pohľadávky v r.2019 nadobudnutej v obstarávacej cene a uplatnení daňového výdavku je rozhodujúci titul vzniku nadobudnutej pohľadávky alebo jej uhradenie, ak je dlžník v konkurze alebo reštrukturalizácii?
Pri ďalšom predaji pohľadávky nadobudnutej v obstarávacej cene ak je dlžníkom daňovník v konkurze alebo reštrukturalizácii nie je dôležitý titul vzniku nadobudnutej pohľadávky u pôvodného veriteľa (istina z pôžičky) , ale jej uhradenie pôvodnému veriteľovi. Ak je teda dlžník v konkurze a pohľadávka v obstarávacej cene splnila podmienku pre tvorbu OP podľa § 20 ods.10 zákona o dani z príjmov a bola uhradená pôvodnému veriteľovi, pri jej predaji sa uplatní ako daňový výdavok suma do výšky uhradenej obstarávacej ceny pohľadávky.
Otázka č. 4– Opätovné postúpenie pohľadávky voči dlžníkovi v konkurze
Spoločnosť pohľadávku nadobudnutú postúpením (vo výške 10 000 €) uhradila pôvodnému veriteľovi vo výške 6 000 €. Dlžník vstúpil do konkurzu a spoločnosť opätovne postúpila pohľadávku za 7 000 €. Akú výšku pohľadávky si môže uplatniť do daňových výdavkov pri opätovnom postúpení pohľadávky?
Podľa § 21 ods. 2 písm. k) zákona o dani z príjmov daňovým výdavkom nie je rozdiel medzi hodnotou pohľadávky a nižším príjmom z jej postúpenia pri postúpení nadobudnutej pohľadávky ďalšiemu postupníkovi okrem postúpenej pohľadávky alebo jej nesplatenej časti, ak táto pohľadávka spĺňa podmienku pre tvorbu opravnej položky uznanej za daňový výdavok podľa § 20 ods. 10 až 12 ZDP, pri ktorej sa za daňový výdavok považuje obstarávacia cena len do výšky tvorby opravnej položky uznanej za daňový výdavok podľa § 20 ods. 10 až 12 ZDP.
Ak spoločnosť nadobudla pohľadávku postúpením v obstarávacej cene 10 000 €, pričom uhradila pôvodnému veriteľovi len sumu 6 000 € a dlžník vstúpil do konkurzu, spoločnosť môže zahrnúť do daňových výdavkov OP k pohľadávke len vo výške 6 000 €. Následne spoločnosť opätovne postúpila pohľadávku za 7 000 €, z opätovného postúpenia dosiahla účtovnú stratu vo výške 3 000 (10 0000 – 7 000). Ak spoločnosť uhradila pohľadávku pôvodnému veriteľovi iba vo výške 6 000 €, môže si do daňových výdavkov pri postúpení pohľadávky zahrnúť len sumu uhradenej obstarávacej ceny pohľadávky vo výške 6 000 € (do výšky OP) a rozdiel z opätovného postúpenia vo výške 1 000 € (7 000-6 000) je nedaňový výdavok.
»Postúpenie pohľadávok v menovitej hodnote
»OTAZKY PLATNÉ V PREDCHADZAJÚCICH OBDOBIACH

References: § 20
 § 20
 § 20
 § 21
 § 20
 § 20